Aanval op ma en kinders: ‘Die motief is nie roof nie’Christelle en haar man Gert. Foto: Facebook Van der Merwe het Dinsdagmiddag ŉ operasie ondergaan om die koeël naby haar regteroog te verwyder. Marlize Delport, woordvoerder van die hospitaal, het gesê die operasie was ŉ sukses. Van der Merwe is intussen na ŉ algemene saal oorgeplaas. “Dit gaan onder die omstandighede goed met haar.” Maroela Media het vroeër berig ses verdagtes het in die vroeë oggendure op die gesin se huis op een van die Lushof-kleinhoewes toegeslaan. Die aanvallers het toegang tot die huis verkry deur ŉ venster stukkend te slaan en die diefwering oop te sny. Van der Merwe het wakkergeskrik, maar die mans was toe reeds in die huis. “Die kinders is met ŉ gholfstok aangerand, maar ek verneem hulle is nie ernstig beseer nie. Die aanvallers het egter die vrou gedwing om die kluis oop te sluit. Daar was vermoedelik ŉ struweling en sy is in haar gesig geskiet,” het Marius Jacobs, woordvoerder van Northern Security en stigter van die Watchdog Tzaneen-inisiatief, gesê. Lt.kol. Moatshe Ngoepe, woordvoerder van die polisie, het intussen bevestig drie verdagtes, tussen 24 en 25 jaar oud, is Vrydagoggend in verband met die aanval in hegtenis geneem. “Die verdagtes sal na verwagting vandag in die Tzaneen-landdroshof verskyn op ŉ aanklag van huisroof.” Ngoepe het gesê die polisie se ondersoek duur voort. Marcelle Maritz, leier van die VF Plus in Limpopo, het aan Maroela Media gesê Van der Merwe se man, Gert, wat uitstedig was tydens die voorval, het aan haar gesê daar was minstens 13 aanvallers. “As 13 verdagtes ŉ vrou en haar kinders aanval is die motief nie roof nie. Dis ŉ oorlog. Hoe gaan sy haarself verdedig? Het dit dalk êrens uitgekom dat haar man nie tuis is nie? “Dit lyk soos ŉ sindikaat wat van bo af georganiseer word. Dit is kommerwekkend en baie hartseer,” het Maritz gesê.